Քրիստիան Շաբի-Կաո

Քրիստիան Շաբի-Կաո (ֆրանսերեն՝ Christiane Chabi-Kao, ), բենինցի ժամանակակից ռեժիսոր և սցենարիստ

Կենսագրություն 

Քրիստիան Շաբի-Կաոն ծնվել է ֆրանսիական Մարսել քաղաքում, 1963 թվականին։ 1984-ից մինչև 1986 թվականը սովորել է Ռեյմսի Reims Champagne-Ardenne համալսարանում։ 1990 թվականին մեկնել է Աֆրիկա։ 2005 թվականին նկարահանել է իր առաջին ֆիլմը, որը կրում էր Les enfants esclaves վերնագիրը։ Դա փաստավավերագրական կինոնկար էր մեր ժամանակներում երեխաների ստրկացման մասին։

Երկու տարի անց՝ 2007 թվականին Քրիստիան Շաբի-Կաոն թողարկել է Les inseparables ֆիլմը, որը պատմում է երկու եղբայրների՝ Յավայի և Աբիի մասին։ Հայրը նրանց վաճառում է, իսկ բանից անտեղյակ մայրը դիմում է ոստիկանության երեխաների պաշտպանության բաժանմունք՝ պարզելու, թե ինչ է պատահել։ Ֆիլմը համաֆինանսավորվել է ՅՈՒՆԻՍԵՖ-ի և Բենինի ազգային ռադիոյի ու հեռուստատեսության (ORTB) կողմից, և վերջնական արդյունքում ստացվել է չորս կարճամետրաժներից բաղկացած «սերիալ»։ Ստեղծելով ֆիլմը՝ Շաբի-Կաոն հետապնդել է տագնապ հնչեցնելու և երեխաների ստրկավաճառությանը վերջ տալուն օժանդակելու նպատակ։ Les inseparables կինոնկարը Մոնրեալի 2008 թվականի Vues d'Afrique կինոփառատոնում արժանացել է African Numerique մրցանակի, ինչպես նաև Մարդու իրավունքների մրցանակ (Human Rights prize) է ստացել Բուրկինա Ֆասոյի մայրաքաղաք Ուագադուգուում 2009 թվականին անցկացված համաաֆրիկյան կինո և հեռուստատեսային փառատոնում (Panafrican Film and Television Festival of Ouagadougou): Երբ Շաբի-Կաոյին հայտնել են, որ ֆիլմի ազատ ցուցադրությունն արգելված է, նա կազմակերպել է կինոնկարի փակ ցուցադրությունը բուրկինացի երեք հարյուր ուսանողների համար։

2009 թվականին Քրիստիան Շաբի-Կաոն դարձել է Բենինի խոշորագույն քաղաք Կոտոնուի Lagunimages փառատոնի տնօրեն՝ այդ պաշտոնում հաջորդելով Մոնիկա Մբեկե Ֆոբային  : Փառատոնը յուրաքանչյուր տարի պատշաճ մակարդակով կազմակերպելու նպատակով նա դրամաշնորհ է ստացել Deutsche Welle-ի ակադեմիայից։

2013 թվականին Քրիստիան Շաբի-Կաոն սցենար է գրել և նկարահանել 14 մասից բաղկացած Les Chenapans հեռուստասերիալը, որը պատմում է բենինցի հինգ դեռահասների կյանքի ու պայքարի մասին (ընդ որում՝ նրանց դերակատարները պրոֆեսիոնալ դերասաններ չեն)։

Ֆիլմագրություն 

2005: Les enfants esclaves
2007: Les inseparables
2013: Les Chenapans
2014: Crocodile dans la Mangrove

Ծանոթագրություններ

Արտաքին հղումներ 
Christiane Chabi-Kao at the African Women in Cinema Blog

Բենինցի կինոռեժիսորներ
Կին ռեժիսորներ
Կին սցենարիստներ